b'\n_START_ARTICLE_\nDiego Maradona\n_START_SECTION_\nSpillerkarriere\n_START_PARAGRAPH_\nI 1981 skiftede han til Primera Divis\xc3\xadon de Argentina-klubben Boca Juniors, hvor han spillede et \xc3\xa5r og scorede 28 m\xc3\xa5l i 40 kampe._NEWLINE_Han startede sin 11 \xc3\xa5r lange europ\xc3\xa6iske karriere i Barcelona (1982-1984)._NEWLINE_I 1984 kom han til Napoli (1984-1991), hvor han vandt to italienske mesterskaber i 1987 og 1990, en Coppa Italia (1987), en Supercoppa (1990) og en UEFA Cup (1989). Han spillede 259 kampe for Napoli og scorede 115 m\xc3\xa5l. I mellemtiden vandt han VM for Argentina i 1986 og en andenplads i 1990._NEWLINE_I VM 1986 i Mexico blev Maradona manden, som gjorde argentinerne til verdensmestre for 2. gang. Han var mesterskabernes mest dominerende spiller, leverede 5 m\xc3\xa5lgivende afleveringer og scorede selv 5 m\xc3\xa5l, hvoraf de to m\xc3\xa5ske mest spektakul\xc3\xa6re blev scoret i kvartfinalen mod England. Det f\xc3\xb8rste scorede han "...med hj\xc3\xa6lp fra Guds h\xc3\xa5nd" da han \xe2\x80\x93 uset af dommeren \xe2\x80\x93 anvendte sin h\xc3\xa5nd til at l\xc3\xb8fte bolden over den engelske m\xc3\xa5lmand Peter Shilton. Det andet m\xc3\xa5l var til geng\xc3\xa6ld mesterskabernes perle, hvor Maradona l\xc3\xb8b med bolden over en halv banel\xc3\xa6ngde og undervejs afdriblede hele fem engelske spillere inden hans skud passerede den engelske m\xc3\xa5lmand._NEWLINE_\xc3\x85ret 1986 var Diego Maradonas helt store \xc3\xa5r, hvor han blev tildelt den ene h\xc3\xa6dersbevisning efter den anden, fuldendt med k\xc3\xa5ringen som verdens bedste fodboldspiller 1986._NEWLINE_Under VM 1990 i Italien, hvor Argentina vandt s\xc3\xb8lv efter finalenederlag til Vesttyskland, var Maradona st\xc3\xa6rkt h\xc3\xa6mmet af en ankelskade og kom aldrig til at spille nogen dominerende rolle, sk\xc3\xb8nt han indimellem leverede eksempler p\xc3\xa5 sin sublime teknik._NEWLINE_I 1991 blev han testet positiv for doping og fik et \xc3\xa5rs karant\xc3\xa6ne._NEWLINE_I 1992 tog han til Spanien og spillede for Sevilla (1992-1993). Derefter tog han tilbage til Argentina og spillede for Primera Divis\xc3\xadon de Argentina-klubben Newell\'s Old Boys. Efter et par tr\xc3\xa6nerjob i den argentinske liga sluttede han sin karriere i Boca Juniors._NEWLINE_Diego Maradona gjorde et bem\xc3\xa6rkelsesv\xc3\xa6rdigt comeback ved VM i 1994 i USA, hvor han blandt andet scorede et fremragende m\xc3\xa5l mod Gr\xc3\xa6kenland. Men opturen var kort: Maradona n\xc3\xa5ede blot to kampe f\xc3\xb8r han faldt for dopingkontrollen \xe2\x80\x93 hvorefter hans aktive karriere stort set var slut._NEWLINE_Diego Maradona har efter sin karrieres afslutning k\xc3\xa6mpet mod overv\xc3\xa6gtsproblemer, ligesom han ogs\xc3\xa5 i perioder har haft problemer med misbrug af kokain. P\xc3\xa5 trods heraf glemmer hans fans ham ikke, og Maradona har modtaget flere h\xc3\xa6dersbevisninger og \xc3\xa6restitler efter sin karrieres afslutning, deriblandt en k\xc3\xa5ring af et af hans m\xc3\xa5l i 1986 som VM-historiens bedste m\xc3\xa5l under en slutrunde (det andet m\xc3\xa5l mod England, hvor han afdriblede fem mand inden han scorede).\n_START_SECTION_\nTr\xc3\xa6nerkarriere\n_START_PARAGRAPH_\nHan blev i 2008 udn\xc3\xa6vnt som den nye landstr\xc3\xa6ner for det argentinske fodboldlandshold. Hans debutkamp som ny landstr\xc3\xa6ner for Argentina kom mod Skotland i en venskabskamp, kampen resulterede i en 1-0 sejr til Argentina. Han kvalificerede desuden holdet til VM i 2010, men en m\xc3\xa5ned efter Argentinas 4-0 nederlag til Tyskland i kvartfinalen, valgte det argentinske fodboldforbund at afslutte samarbejdet med Maradona.'